Τα συμπεράσματα περιλαμβάνουν συστάσεις για την ενίσχυση της χρηματοδότησης, της διακυβέρνησης, της ποιότητας των διαθέσιμων δεδομένων και της φιλικότητας προς τον χρήστη των επιγραμμικών συλλογών της Europeana. Τι είναι η Europeana; Είναι ένα κοινό επιγραμμικό πολιτιστικό έργο για την πρόσβαση και την προβολή της ευρωπαϊκής πολιτιστικής κληρονομιάς. Προκλήσεις Τα συμπεράσματα αναφέρουν μια σειρά προκλήσεων που πρέπει να αντιμετωπιστούν για τη διασφάλιση της συνεχούς ανάπτυξης της Europeana. Οι εν λόγω προκλήσεις περιλαμβάνουν: αύξηση των υποδομών τεχνολογίας για να καταστήσουν δυνατό για τα ιδρύματα πολιτιστικής κληρονομιάς να συλλέγουν, να κοινοποιούν και να αναφορτώνουν το περιεχόμενό τους· δημιουργία ενός πολύγλωσσου δικτυακού τόπου που είναι πιο φιλικός προς τον χρήστη· παρουσίαση του περιεχομένου που κοινοποιείται με πιο ελκυστικούς και διαφορετικούς τρόπους· πιο ισότιμη διακυβέρνηση· βελτίωση της μεθόδου χρηματοδότησης. Δράσεις Τα συμπεράσματα προτείνουν ενίσχυση της αξίας της πολιτιστικής και ψηφιακής καινοτομίας της Europeana επαναξιολογώντας τη πλατφόρμα βασικών υπηρεσιών στο πλαίσιο του μηχανισμού "Συνδέοντας την Ευρώπη", δίνοντας έμφαση: στη διατήρηση μιας πολύπλευρης διαδικτυακής πλατφόρμας* για την ανταλλαγή και (περαιτέρω) χρήση μεταδεδομένων και περιεχομένου· στην παροχή ενός γενικού πολυγλωσσικού σημείου πρόσβασης σε πολιτιστικό περιεχόμενο· στην επίτευξη τεχνολογικής προόδου· στην υποστήριξη επαγγελματικών δικτύων όπως η ένωση του δικτύου της Europeana. Με βάση τους εν λόγω γενικούς στόχους, τα συμπεράσματα συστήνουν συγκεκριμένες στοχοθετημένες δράσεις που απευθύνονται σε διαφορετικά μέρη που εμπλέκονται με την Europeana. Ο φορέας της Europeana καλείται να λάβει μια σειρά από μέτρα, όπως: η συνεργασία με εταίρους ή επίδοξους οργανισμούς-εταίρους ιδίως σε χώρες όπου το έργο δεν είναι αρκετά γνωστό· η διερεύνηση δυνατοτήτων συνεργασίας με σχετικές πρωτοβουλίες της ΕΕ ιδίως στον τομέα της έρευνας· η πιο συστηματική επικοινωνία με χώρες της ΕΕ και η επιδίωξη ενεργούς συμμετοχής τους στη χάραξη πολιτικής και λήψης αποφάσεων. Η Ευρωπαϊκή Επιτροπή καλείται να λάβει μια σειρά από μέτρα, όπως: η υποβολή μιας ανεξάρτητης αξιολόγησης της Europeana στο Συμβούλιο της Ευρωπαϊκής Ένωσης μέχρι τον Οκτώβριο του 2017, συμπεριλαμβάνοντας σαφείς κατευθύνσεις για τη μεσοπρόθεσμη και μακροπρόθεσμη ανάπτυξή της· αλλαγή της μεθόδου χρηματοδότησης σε έναν συνδυασμό ανάθεσης συμβάσεων και επιχορηγήσεων. Η ΕΕ θα υποστηρίξει πλήρως τον κεντρικό συντονισμό της Europeana μέσω ανάθεσης συμβάσεων, ενώ παράλληλα χρηματοδοτεί πολιτιστικά έργα με επίκεντρο τον χρήστη που αναπτύσσονται στο πλαίσιο της Europeana (π.χ. θεματικές συλλογές που συνδέονται με την ιστορία της τέχνης ή την "Europeana 1914-1918") μέσω επιχορηγήσεων. Οι χώρες της ΕΕ καλούνται να λάβουν μια σειρά από μέτρα, όπως: η περαιτέρω προώθηση της ψηφιοποίησης των συλλογών πολιτιστικής κληρονομιάς, καθώς και η ευρύτερη δυνατή πρόσβαση σε και επαναχρησιμοποίηση της ψηφιακής πολιτιστικής κληρονομιάς· η υποστήριξη των δραστηριοτήτων της Europeana μέσω εθελοντικών χρηματοδοτικών συνεισφορών στο Ίδρυμα Europeana. Τα συμπεράσματα καλούν επίσης όλα τα μέρη να προωθήσουν την αξία της Europeana με την εμπλοκή της έρευνας και της καινοτομίας, της εκπαίδευσης, του τουρισμού, και των τομέων δημιουργίας.